יהודה גרובייס

**יהודה אריה גְרוֹבַייס** (נולד ב-8 באפריל 1974, ט"ז בניסן תשל"ד) הוא במאי, מפיק, שחקן ומורה לקולנוע ישראלי-חרדי, הבעלים של גרובייס הפקות ובעבר, גם של האחים גרובייס. נחשב לאחד מחלוצי הקולנוע החרדי ולאחד היוצרים הבולטים בתחום. זוכה פרס חביב הקהל בפסטיבל חיפה, פרס הסרט הקצר הטוב ביותר בפסטיבל הקולנוע היהודי בברלין  ופסטיבל הסרטים הישראלי בלוס אנג'לס ופעמיים בפרס בחירת השופטים בפסטיבל ירושלים, ובפרס תרבות יהודית ע"ש אורי אורבך בתחום הקולנוע.

## קורות חיים
גרובייס נולד בבני ברק, לבן-ציון (נכדו של הרב שמואל אהרון שזורי) וחיה-שרה גרובייס, משפחה המשתייכת לחסידות גור.

התחנך במוסדות של חסידות גור, בין השאר בישיבה בחצור הגלילית ובישיבת שפת אמת.

לטענתו, הוא מעולם לא קיבל צו גיוס לצה"ל לאחר שיצא לעבודה בגיל עשרים וביטל את מעמדו כבן ישיבה, והוא אף נדחה כמה פעמים כשביקש להתגייס. בגיל 37 התנדב כבמאי ראשי ל-11 סרטי הסברה למגזר החרדי עבור צה"ל. בנוסף זכה לאות הוקרה והערכה מצה"ל.

במשך שנתיים ניהל סוכנות ביטוח מצליחה בבני ברק.

באוגוסט 1998 הקים יהודה יחד עם אחיו אברהם חברה להפקת סרטים למגזר החרדי בשם האחים גרובייס, מושג שלא היה קיים קודם לכן. לימים, החברה המובילה במגזר החרדי בתחום הפקת הסרטים. יהודה ואחיו הוציאו את סרט הביכורים שלהם 'לא תוכל להתעלם' (סיפורו של רבי חנינא בן דוסא), המוגדר כסרט החרדי הראשון בהיסטוריה. בחלק מהסרטים שהפיק אז הופיע גם כשחקן ראשי או משני. אביו של גרובייס, בן ציון, מופיע גם הוא כשחקן בחלק מהסרטים שגרובייס הפיק.

לאחר שהפיקו האחים 22 סרטים שנחלו הצלחה גדולה במגזר, ב-2003, בעקבות הפקת סדרת "הפונצ'יקים" שהייתה מיועדת לטלוויזיה (ערוץ התכלת) נפרד אחיו אברהם באופן זמני מהחברה והפך לעיתונאי בעיתון המודיע, מאז יהודה מנהל ומפיק את הסרטים לבדו, תחת גרובייס הפקות.

גרובייס יצר את הסרט הקולנוע החרדי-נשי הראשון שהופק בשם 'שמלת כלה'. לאורך השנים הפיק 11 סרטים לנשים.

ב-2002, זכה בפרס עידוד מטעם קרן גשר לקולנוע רב תרבותי.

ב-2004, יצר את הסרט הקצר "הצפירה: לחזור הביתה בשלום", הסרט זכה בפרס "חביב הקהל" בפסטיבל הסרטים הבינלאומי חיפה.

אחד הסרטים הייחודיים שהפיק גרובייס הוא הסרט "איך עושים סרט" (2 חלקים, 2004), המתאר שלב אחר שלב את תהליך הפקת סרט, וחושף את המתרחש בצילומים מאחורי הקלעים.

החל מ-2005 משמש כחבר סל תרבות לקולנוע במינוי של שרת החינוך והתרבות לימור ליבנת.
עמית במכון קרן גשר לקולנוע רב תרבותי ומשרד התפוצות בתוכנית community לחיבור בין ישראל לבין הקהילות היהודיות בעולם.
עמית בשחרית 120 להכשרת עתודה פוליטית.
עמית במכון מנדל לתרבות יהודית.
עוסק בפעילות ציבורית במסגרת תקשורת בהגברת מודעות לפגיעות מיניות במגזר החרדי, גיוס בני ישיבה, לימודי ליבה, השכלה גבוהה, נוער בסיכון ועוד נושאים שונים שהקהילה החרדים נמנעת מהתעסקות בהם.

ב-2006 קיבל תמיכת פיתוח וקדם-הפקה לסרטו "ממעמקי הג'ונגל" (בכיכובו של משה פולקנפליק) מקשת, ואת הפקת הסרט ליווה המפיק מרק רוזנבאום. באותה שנה ביים והפיק סרט ראשון ובנלאומי למגזר הכללי בשם 'משאלה' (בכיכובם של אביתר לזר, שלמה סדן, נתן נתנזון, חזי צדיק ועוד) בפועל הסרט נעצר בתהליך ההפצה ומעולם לא יצא לאקרנים. באותה שנה יצר הבמאי שלמה חזן סרט דוקומנטרי בשם "חרד לסרטו" המתעד את כל פעולותיו בקולנוע החרדי.

גרובייס הוגדר לא פעם "סטיבן ספילברג החרדי" ועל פי פרסום באתר וואלה!, גרובייס דורג בין 100 האנשים המשפיעים במגזר החרדי לשנת 2006.

ב-2011 חתם זמנית את הקריירה שלו כבמאי קולנוע, עם הסרט "הזכייה הגדולה".

בשנת 2014 החל להפיק תוכנית חדשות חרדית בשם "הכוורת", ומאוחר יותר הפיק תוכנית ראיונות אישית בשם: "גרובייס Live". בזמנו הקים תזמורת חתונות בשם 'מרקדים' בה היה קלידן, זמר ומנהל מוזיקלי. מ-2016 מפיק שידורים חיים באופן מקצועי, משדר בקביעות את כנס ירושלים השנתי מטעם בשבע, ואת שיעורה השבועי של סיון רהב-מאיר.

הקים בית הספר לנשים ללימודי קולנוע ומשחק. לימד קולנוע ומשחק בבית הספר במגדל אור של הרב גרוסמן, במסגרתו הוציא 2 סרטים: 'מה שהיה היה' ו'לנגן מהנשמה'. לימד קולנוע בישיבת 'תפארת יהודה' לנוער בסיכון. מורה ומרצה אורח באוניברסיטת תל אביב, אוניברסיטת חיפה, האוניברסיטה העברית בירושלים, המכללה האקדמית בית ברל ואוניברסיטת אריאל. מרצה קבוע בבתי ספר לקולנוע חרדי: תורת החיים, פרוג, סיעור מוחות ומעלה.

בינואר 2021 הודיע כי הוא מתכנן חזרה לעולם הקולנוע. ויצא לראשונה בקמפיין מימון המונים לסרט, מתוך כך שהקולנוע החרדי אינו מקבל תקציב מקרנות הקולנוע הציבוריות.

בינואר 2022 החלו הצילומים לסרטו "הסיפור שנשכח" בפולין בכיכובם של רפאל קליינמן, ג'וש שגיא, ישי לפידות, דין מירושניקוב, עדי ביטי ועמירן דביר. סרטו הראשון (ובציבור החרדי) שמיועד לכלל הציבור בישראל וכולל בתוכו גם נשים, עם זאת הסרט לא זכה למימון מקרנות הקולנוע הציבוריות.

באפריל 2022 החלו הצילומים לסרטו "רשב"י" בכיכובם של מוריס כהן, רותם זיסמן-כהן, דניאל גד, גולן אזולאי, שי אברמסון, אילן נוב, דניאל אהביאל, ישי לפידות ושוקי סלומון.

ב-11 במרץ 2023 ביים והפיק גרובייס, יחד עם בתו דיני גרובייס, פרסומת עבור מכבי שירותי בריאות.

באפריל 2023, זכה גרובייס בפרס אורי אורבך לתרבות יהודית לשנת תשפ"ג בתחום הקולנוע.

ב-30 באוקטובר 2023 עד 4 באפריל 2024 יצר והגיש גרובייס, יחד עם בתו דיני גרובייס, את הפודקאסט "חרדים בסרט", שבו השניים שוחחו על סרטים שגרובייס הפיק וביים בעבר. בכל פרק דנו בסרט אחר ובאירועים שאירעו מאחורי הקלעים במהלך הפקת הסרטים.

באפריל 2024, הודיע כי הסרט "נקמה יהודית 6" נמצא בשלבי הפקה, כ-14 שנה לאחר צאת הפרק החמישי בסדרה. הסרט יצא לאקרנים ב-15 באוגוסט 2024. זהו הסרט הראשון בז'אנר הקולנוע החרדי שיצא להקרנות מסחריות בבתי קולנוע.

בספטמבר 2024 נבחר גרובייס כ"קאמבק השנה" על ידי רדיו קול חי.

בפברואר 2025 החל לצלם את סרטו "התכשיט" שמגולל את סיפורו של בחור חרדי שנזרק מישיבתו ומדרדר לפשע. לסרט לוהקו אליאו בן זאב, שי חי, רונן הרשקוביץ, אבי גרייניק, גילי שושן, ארקדי דוכין, ישי לפידות, טיילור מלכוב, ששי גז, דורון ביטון ואיציק שמלי.

נכון לשנת 2026, הפיק גרובייס 112 סרטי קולנוע וטלוויזיה (באורך מלא וקצרים), בנוסף למאות פרקים שהפיק לערוצי טלוויזיה שונים, מאות סרטי תדמית ווידאו קליפים.

## חיים אישיים
גרובייס מתגורר בבני ברק, נשוי ואב לחמישה.

אחיו הגדול אברהם גרובייס הוא עיתונאי ראש הדסק הכללי של עיתון המודיע. אחיו הצעיר איציק גרובייס הוא במאי ומפיק וידאו קליפים. בתו דיני גרובייס גם היא עוסקת בתחום המדיה כמפיקה.

גרובייס מתחזק מספר חשבונות ברשתות החברתיות בהם יוטיוב, פייסבוק, טוויטר, אינסטגרם וטיקטוק עם כ-35 אלף עוקבים.

## פילמוגרפיה
### סרטים

### סרטים דוקומנטריים

### סרטים קצרים

### תיאטרון

### טלוויזיה

### וידאו קליפים

## ספרים
* 2005 - "כוחם של תהילים, הקומיקס", הוצאת פלדהיים, ירושלים.

## פרסים ומועמדויות

## בתרבות
* דמותו של הבמאי 'קסלר' בסרט "נשק שחור" של האחים כהן וחצי, בו דמותו של השחקן נלקחה כהשראה מגרובייס
* דמותו של גרובייס בסדרה 'קצרצרים' של שאול חיון, כבמאי סרטים חרדי

## לקריאה נוספת
* ורד בא-גד אלימלך, **היחס לאחר בחברה החרדית: תמונת מצב על פי הקולנוע החרדי**, מכון ון ליר, 2011
* מרלין וניג, **הקולנוע החרדי**, הוצאת רסלינג, 2011
* מרלין וניג, **קולנוע משלהן**, הוצאת רסלינג, 2020
* מתן אהרוני, **זה לא קולנוע, זה מפגש חברתי**, מוסד ביאליק, 2023

## קישורים חיצוניים

* 
* יהודה גרובייס, באתר ספר הקולנוע הישראלי
* סרטי גרובייס, באתר גרינטק
* 
* 
* 
* 
* 
* 
* 
* 
* יאיר שרקי, יהודה גרובייס - הסיפור שנשכח, ערוץ 12, 2022 
* 
* 

## הערות שוליים

*
קטגוריה:אנשי קולנוע ישראלים
קטגוריה:חסידי גור
קטגוריה:משפחת ובר (שזורי)
קטגוריה:סוכני ביטוח ישראלים
קטגוריה:במאי קולנוע חרדים ישראלים
קטגוריה:בוגרי ישיבת שפת אמת
קטגוריה:יהדות חרדית בקולנוע
קטגוריה:יהדות חרדית בטלוויזיה
קטגוריה:סגל ערוץ הידברות
קטגוריה:ישראלים זוכי פרסים בין-לאומיים
קטגוריה:שחקני קולנוע חרדי
יהודה גרובייס
קטגוריה:זמרים חסידיים
קטגוריה:זמרים חסידיים ישראלים
קטגוריה:מוזיקאים ישראלים
קטגוריה:מפיקי קולנוע ישראלים
קטגוריה:אנשי עסקים בתחום התקשורת
קטגוריה:תסריטאי קולנוע ישראלים
קטגוריה:תסריטאי טלוויזיה ישראלים
קטגוריה:תסריטאים ישראלים
קטגוריה:שדרני רדיו ישראלים
קטגוריה:שדרני רדיו חרדים
קטגוריה:יוצרי קולנוע חרדי
קטגוריה:זוכי פרס שר החינוך לתרבות יהודית
קטגוריה:ישראלים שנולדו ב-1974